Pristupanje Srbije Evropskoj uniji

**Pristupanje Srbije Evropskoj uniji** je proces u kojem Republika Srbija nastoji da pristupi Evropskoj uniji, kao punopravna članica. Srbija je zvanično podnela zahtev za članstvo u Evropskoj uniji 22. decembra 2009. godine. Uprkos preprekama u oblasti politike, dana 7. decembra 2009. godine Evropska unija je deblokirala trgovinske sporazume sa Srbijom, a 19. decembra iste godine šengenske zemlje odobrile su viznu liberalizaciju za građane Srbije. Vlada Srbije je postavila za cilj pristupanje EU u 2014. godini, prema planu *Agenda 2014*, tadašnjeg grčkog premijera Jorgosa Papandreua. Potpredsednik Evropske komisije Žak Baro podržavao je ovu inicijativu, očekujući ulazak Srbije u EU u narednih 5 do 7 godina nakon podnošenja formalnog zahteva za pristupanje. Nakon zastalih pregovora sa Srbijom, Evropska unija u oktobru 2010. godine krenula je u pregovore o pridruživanju. Dana 7. novembra 2007. godine, parafiran je Sporazum o stabilizaciji i pridruživanju između Evropske Unije i Srbije, odnosno, dve strane su se složile o konačnoj verziji teksta koja bi trebalo da se podvrgne malim izmenama ili da ostane nepromenjen, što je potez koji je prethodio formalnom potpisivanju. Sporazum su parafirali potpredsednik Vlade Srbije Božidar Đelić i komesar za proširenje EU Oli Ren, a ceremoniji je prisustvovao i predsednik Srbije Boris Tadić. To potpisivanje je bilo prekretnica u pregovorima za pristupanje Srbije i sprovedeno je nakon što je je glavna tužiteljka za ratne zločine Karle del Ponte izvestila EU da Srbija pravilno poštuje odluke suda, ali dodala je da Ratko Mladić mora biti u Hagu pre nego što sporazum bude zvanično potpisan. Mladić je potom uhapšen 26. maja 2011. godine, i potom izručen Međunarodnom krivičnom tribunalu za bivšu Jugoslaviju na suđenje. Dana 20. jula 2011. godine uhapšen je Goran Hadžić, poslednji haški begunac. Svih 27 ministara inostranih poslova EU dana 28. februara 2012. godine glasalo je za predlog statusa, a rezultat je bio 26 glasova za i 1 glas protiv. Rumunija je glasala protiv, jer je želela da se zaključi položaj vlaške manjine. Nakon što je uklonjena i poslednja prepreka na putu ka odobravanju kandidature, pošto je Rumunija bila zadovoljna nakon što je sa Srbijom usaglasila zapisnik o manjinama, Srbija je dobila status kandidata 1. marta.

## Stav Vlade Srbije

Vlada Srbije želi da pripremi zemlju za ulazak u EU između 2012. i 2015. godine. Međutim, najverovatnije je da će se to desiti oko 2022. godine, zbog domaćih problema i obimne reforme koje treba sprovesti. Vlada Srbije je izjavila da status Kosova ne bi trebalo da bude povezan sa pregovorima sa EU.

Potpredsednik Vlade Srbije Božidar Đelić potpisao je Sporazum o stabilizaciji i pridruživanju 29. aprila 2008. godine. Tadašnji premijer, Vojislav Koštunica, izjavio je 1. maja da je ruski ministar inostranih poslova Sergej Lavrov bio u pravu kada je rekao da je SSP trebalo da bude ranije potpisan. Ali samo jedan dan kasnije, 2. maja, obećao je da će poništiti sporazum posle izbora, nazvavši ga „trikom“, kao i „Solaninim sporazumom“.

Posle parlamentarnih izbora 2008. godine, nova parlamentarna većina i vlada je formirana, a opozicija je ostala bez političke moći. Novi premijer Srbije, Mirko Cvetković, izjavio je u ekspozeu u Skupštini Srbije, da će jedan od prvih poteza vlade biti upućivanje parlamentu na ratifikaciju Sporazuma o stabilizaciji i pridruživanju Srbije Evropskoj uniji. Od januara 2009. godine, srpska vlada je počela jednostrano da sprovodi svoje obaveze iz sporazuma.

Prema istraživanju Centra za slobodne izbore i demokratiju, novembra 2009. godine podrška građana Srbije za ulazak u EU bila je 71 odsto. Međutim, ta podrška je naglo opala, te se krajem 2010. godine spustila na oko 60%, a u aprilu 2011. godine na svega 42,4%. Prema istraživanjima javnog mnjenja sprovedenim u avgustu 2012. godine podrška se popela na 49%.

## Stav Evropske unije
Holandija je navela da Srbija mora zadovoljiti sve kriterijume pre potpisivanja Sporazuma o stabilizaciji i pridruživanju, uključujući punu saradnju s Međunarodnim krivičnim sudom za bivšu Jugoslaviju (MKSJ). Belgija i Holandija usprotivile su se potpisivanju Sporazima pre nego što Srbija izruči bivšeg političkog lidera bosanskih Srba Radovana Karadžića i njegovog vojnog komandanta Ratka Mladića sudu u Hagu. S druge strane, vlada Španije lobirala je za potpisivanje Sporazuma. Dana 15. septembra 2008. Holandija je zamrzla trgovinski deo Sporazuma sa Srbijom. Ratko Mladić uhapšen je 26. maja 2011.

Srbija i Evropska unija nisu bile usklađene nad sprovođenjem EULEKS misije EU na Kosovu. EU želi da implementira svoju misiju na Kosovu na osnovu Ahtisarijevog predloga o statusu Kosova, dok Srbija želi da Euleks prvo odobri Savet bezbednosti UN u skladu sa rezolucijom Saveta bezbednosti OUN 1244. To se dogodilo kasnije, posle plana od 5 tačaka koji su napravili Kancelar UN i Vlada Srbije, nakon što je Savet bezbednosti UN-a odobrio misiju EULEKS, koji funkcioniše pod upravom UNMIK-a. Dana 19. maja 2011. godine, tokom zvanične posete Srbiji, Žoze Manuel Barozo, predsednik Evropske komisije, rekao je da priznanje Kosova nije preduslov za ulazak Srbije u EU.

## Pregovori
Evropska unija razmatrala je proširenje svoje zajednice na Balkan još od kasnih devedesetih godina 20. veka. Pregovori su postali ozbiljni, nakon što je Srbija započela proces sprovođenja reformi posle pada Miloševićevog režima 2000. godine, tada kao deo državne zajednice Srbije i Crne Gore, a Evropska unija zvanično je saopštila da su balkanske države potecijalni kandidati.

U novembru 2005. godine Srbije je započela pregovore o Sporazumu o stabilizaciji i pridruživanju.

Dana 3. maja 2006. godine Evropska unija privremeno je zamrzla pregovore sa Srbijom, zbog nehapšenja Ratka Mladića, navodeći da Srbija nije ispunila svoju obavezu da u potpunosti sarađuje sa Međunarodnim krivičnim tribunalom za bivšu Jugoslaviju.

## Značajni datumi

### Pregovarački postupak

## Reference

## Vanjske veze
* Progovori o pregovorima

## Povezano
* Evropska unija
* Srbija
* Pristupanje Crne Gore Evropskoj uniji